Planløsning er første prioritet, det viktigste er at huset fungerer i hverdagen.
Tenk nøye gjennom behov og hvordan rommene blir brukt i forhold til hverandre.
Tenk på oppbevaringsplass. Vi bodde ni år i et «Bygg for fremtiden»-hus. Husene hadde få boder – tanken var at man skulle kvitte seg med alt man ikke har bruk for. Det fungerte ikke for oss – vi er en stor familie og god lagringsplass er alfa og omega.
Nå har vi blant annet egen utebod til sykler og skiutstyr, dobbel garasje, og garderobe mellom hovedinngang og garasje, for å nevne noe. Vi har også enkel tilgang til matboden, som ligger en halv etasje ned fra kjøkkenet.
Bruk god tid og vær disponibel i byggeprosessen, spesielt hvis du ikke bygger kataloghus.
Vi er veldig fornøyd med fagfolkene som har bygget hos oss, men selv om tegninger og "alt" var klart fra arkitekt, dukket det stadig opp spørsmål og byggetekniske utfordringer underveis.